Diari Oficial de la Generalitat Valenciana


Sumari del DOGV 9334, del 09-05-2022 (2022/3911)

ORDRE 27/2022, de 4 de maig, de la Conselleria d'Educació, Cultura i Esport, per la qual es modifica parcialment l'Ordre 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9334

Data del DOGV
:   09-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3911


Data del document
:   04-05-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació

ORDRE 27/2022, de 4 de maig, de la Conselleria d'Educació, Cultura i Esport, per la qual es modifica parcialment l'Ordre 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana. [2022/3911]  
  
  
Preàmbul  
  
L'Ordre 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana, regula les ajudes dirigides a l'alumnat escolaritzat en centres autoritzats i en escoles infantils municipals de primer cicle per al finançament total o parcial del cost d'escolarització.  
Aquesta ordre va suposar, respecte a les bases reguladores d'aquestes ajudes econòmiques aprovades amb anterioritat, i, en concret, respecte a l'Ordre 27/2016, de 14 de juny, de la Conselleria d'Educació, Investigació, Cultura i Esport, un important avanç en la gratuïtat de l'escolarització d'aquesta etapa educativa, a l'introduir, a més de les ajudes a l'alumnat de 0 a 3 anys matriculat en centres autoritzats i el de 0 a 2 anys matriculat en escoles infantils municipals, les ajudes destinades al finançament total de l'escolarització de l'alumnat de 2 a 3 anys en escoles infantils municipals de la Comunitat Valenciana.  
La importància d'aquesta etapa educativa queda reflectida en la Llei orgànica 2/2006, de 3 de maig, d'Educació, la qual, i pel que respecta a l'educació infantil, té com a un dels seus objectius avançar en la universalitat i qualitat d'aquesta etapa educativa, aprofundint, per una banda, en la importància de la contribució d'aquesta etapa a l'educació en valors cívics i al desenvolupament físic, afectiu, social, cognitiu i artístic d'aquest alumnat, i, per altra, en el treball de diferents capacitats fonamentals per a desenvolupar el conjunt de potencialitats dels xiquets i xiquetes d'aquesta edat. Així mateix, la llei incideix en l'atenció en aquesta etapa a la compensació dels efectes que les desigualtats d'origen, cultural, social i econòmic tenen en l'aprenentatge i evolució infantil, així com en la detecció precoç i atenció primerenca de necessitats específiques de suport educatiu. En definitiva, la importància d'aquesta etapa per al desenvolupament educatiu, el foment de la igualtat d'oportunitats i la conciliació de la vida familiar.  
A la vista del que s'ha exposat, i amb l'objectiu d'estimular i potenciar l'escolarització de l'alumnat de 0 a 3 anys, així com promoure la gratuïtat de l'escolarització per a tot l'alumnat de 2 a 3 anys, la Conselleria d'Educació, Cultura i Esport finançarà parcialment el cost d'escolarització per a l'alumnat de 0 a 2 anys, com estava fent-se fins ara, i introduirà una important novetat a partir del curs 2022-2023, amb el finançament total del cost d'escolarització de l'alumnat de 2 a 3 anys, independentment que l'alumnat estiga matriculat en un centre autoritzat o en una escola infantil municipal de la Comunitat Valenciana.  
  
Per això, és necessari modificar l'esmentada Ordre 19/2018, de 16 de maig, amb la introducció de modificacions en la redacció dels articles 5, 9, 17, 18, 19 i 20 d'aquesta, en la redacció del títol del capítol II i introduir un nou capítol IV, el qual regularà les ajudes econòmiques destinades a l'escolarització de l'alumnat de 2 a 3 anys matriculat en centres autoritzats d'educació infantil de la Comunitat Valenciana, tal com es detalla en l'annex d'aquesta ordre.  
En la tramitació d'aquesta ordre s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència. Pel que fa als principis de necessitat i eficàcia, la norma s'adequa a un objectiu d'interés general, com és l'avanç cap al finançament total de l'escolarització de l'alumnat de 2 a 3 anys, tractant d'estimular i facilitar l'escolarització dels xiquets i xiquetes d'aquesta edat, eliminant les dificultats que suposa per a moltes famílies l'escolarització dels seus fills i filles. Igualment, la norma s'ajusta al principi de proporcionalitat, ja que conté la regulació adequada i imprescindible, i estableix les obligacions necessàries a fi d'atendre l'objectiu que es pretén aconseguir. D'acord amb el principi de seguretat jurídica, la norma s'ha elaborat de manera coherent amb la resta d'ordenament jurídic, amb la intenció de mantindre un marc normatiu estable, predictible, integrat i clar. En aplicació del principi de transparència, s'ha donat publicitat a la iniciativa normativa i als mateixos documents del procés d'elaboració, i s'han realitzat els tràmits d'audiència pertinents amb les entitats més representatives per raó de la matèria. Per últim, des del punt de vista de l'eficiència, s'ha buscat racionalitzar la gestió dels recursos públics en tot el procediment de concessió de les ajudes.  
  
Així mateix, aquesta ordre s'ajusta al que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
D'altra banda, les subvencions que regula aquesta ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exempts de notificació a la Comissió Europea perquè no és aplicable l'article 107, apartat 1, del Tractat de funcionament de la Unió Europea, atés que les ajudes van dirigides a persones físiques i, per tant, no afecten els intercanvis comercials entre els estats membres.  
En el procés d'elaboració d'aquesta ordre, d'acord amb el que es disposa en l'article 165 de la Llei 1/2015 esmentada, han participat, mitjançant el tràmit d'audiència, les principals organitzacions representatives del sector i han emés informe tant l'Advocacia General de la Generalitat com la Intervenció Delegada de la conselleria competent en matèria d'educació.  
Per tant, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, de 17 de novembre, general de subvencions, el Reial decret 887/2006 de 21 de juliol, pel qual s'aprova el Reglament general de subvencions i l'article 49.1.3 de l'Estatut d'Autonomia, i en virtut de les atribucions que em confereixen l'article 28 de la Llei 5/1983, de 30 de desembre, del Consell; l'article 160.2 de l'esmentada Llei 1/2015 i el Decret 173/2020, de 20 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport; a proposta de la Direcció General de Centres Docents, una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu de la Comunitat Valenciana.  
  
  
  
ORDENE  
  
Article únic. Modificació parcial de l'Ordre 19/2018, de 16 de maig, de la Conselleria d'Educació, Investigació, Cultura i Esport  
  
Modificar els articles 5, 9, 11, 17, 18, 19 i 20, així com el títol del capítol II i introduir un nou capítol IV, en l'Ordre 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana, en els termes que figuren en l'annex.  
  
  
DISPOSICIÓ ADDICIONAL  
  
Única. No-incidència pressupostària  
L'aplicació i el posterior desenvolupament d'aquesta ordre no podrà tenir cap incidència en la dotació de tots i cadascun dels capítols de despesa assignats a la conselleria competent en matèria d'educació i, en tot cas, haurà de ser atés amb els mitjans personals i materials de la conselleria competent per raó de la matèria.  
DISPOSICIÓ TRANSITÒRIA  
  
Única. Normativa aplicable a convocatòries anteriors  
Les convocatòries d'ajudes que siguen anteriors a l'entrada en vigor d'aquesta ordre es regiran pel que estableix la normativa que estava vigent en la data en què es van publicar.  
  
  
DISPOSICIÓ DEROGATÒRIA  
  
Única. Derogació normativa  
Queden expressament derogades totes les disposicions del mateix rang o inferior que s'oposen al que es disposa en la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 4 de maig de 2022  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
ANNEX ÚNIC  
  
Modificació parcial de l'Ordre 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana.  
  
  
U  
Es modifiquen els apartats 2 i 3 de l'article 5, conforme a la següent redacció:  
2. Una vegada rebuda i revisada la documentació necessària per a procedir a la concessió d'aquestes ajudes establida en aquesta ordre de bases i en la corresponent convocatòria, i acabat el termini d'esmenes, la subdirecció general competent en matèria de centres docents, com a òrgan instructor del procediment, vist l'expedient, l'informe de la comissió avaluadora, i que no han de ser tinguts en compte altres fets ni altres al·legacions i proves diferents de les ja adduïdes per les persones interessades, emetrà un informe en el qual es concretarà el resultat de l'avaluació efectuada, i elevarà la proposta sobre concessió, així com possibles exclusions per incompliment d'allò que s'estableix en les bases i en la corresponent convocatòria, a la persona titular de la direcció general competent en matèria de centres docents, que resoldrà per delegació de la persona titular de la conselleria competent en matèria d'educació.  
3. Amb la finalitat d'agilitzar el pagament de les ajudes es podran adjudicar els imports a través de successives resolucions, diferenciant, si escau, entre escoles infantils municipals per al tram de 2 a 3 anys, alumnat de 2 a 3 anys matriculat en centres autoritzats i alumnat de 0 a 2 anys. La resolució contindrà la relació de l'alumnat i/o de les escoles municipals que participen en la convocatòria, detallant les persones beneficiàries i les quantitats de les ajudes mensuals concedides, així com les sol·licituds excloses amb el motiu de l'exclusió.  
  
  
Dos  
Es modifica el títol del capítol II, conforme a la següent redacció:  
Regulació de les ajudes destinades a l'escolarització de l'alumnat de 0 a 2 anys matriculat en centres autoritzats d'educació infantil i en escoles infantils municipals de la Comunitat Valenciana.  
  
Tres  
Es modifica l'apartat 1 de l'article 9, conforme a la següent redacció:  
1. L'alumnat de 0 a 2 anys matriculat en centres d'educació infantil autoritzats i en escoles infantils municipals de la Comunitat Valenciana, que tindrà finançat de manera parcial el cost d'escolarització, d'acord amb el barem i condicions que s'estableixen en la present ordre i en la corresponent convocatòria.  
  
Quatre  
Es modifica l'apartat 9 de l'article 11, conforme a la següent redacció:  
9. Els centres autoritzats i les escoles municipals remetran a la subdirecció general amb competències en centres docents, pels mitjans que s'indiquen en la convocatòria, una declaració responsable signada per la persona titular del centre o un certificat firmat per l'interventor o interventora de la corporació local titular de l'escola municipal amb detall, per grups d'edat, del cost del lloc escolar en els centres autoritzats indicat en l'article 23.a de l'ordre, i del cost de les places autoritzades en el cas de les escoles municipals, amb el límit màxim que es determinarà en la convocatòria.  
  
Cinc  
Es modifica l'apartat 2 de l'article 17, conforme a la següent redacció:  
2. Les sol·licituds es formalitzaran seguint els models, forma i terminis que es determinen en la convocatòria. Excepcionalment, es podran establir terminis extraordinaris en casos d'alumnat fill o filla de víctima de violència de gènere que requerisca especial protecció o de dones en risc d'exclusió social, alumnat en situació d'acolliment familiar o residencial i alumnat desplaçat acollit a règim de protecció temporal d'acord amb la normativa en vigor que regula aquesta matèria.  
  
  
Sis  
Es modifica l'article 18, conforme a la següent redacció:  
Les sol·licituds es tramitaran en la forma que es determine en la convocatòria anual. En cas que un alumne o alumna estiga inscrit en més d'un centre i/o escola municipal, la seua sol·licitud no serà validada fins que no siga resolta aquesta incidència.  
  
Set  
Es modifica l'apartat 2 de l'article 19, conforme a la següent redacció:  
2. La direcció general competent en matèria de centres docents, en funció de l'import previst en cada convocatòria, i una vegada descomptat l'import de l'ajuda destinada a l'alumnat de 2-3 anys matriculat en centres autoritzats i en escoles municipals per al tram de 2-3 anys, determinarà per a la resta de l'alumnat els trams de renda per a cada interval d'edat i l'import de l'ajuda assignat a cada tram, el qual es distribuirà proporcionalment al nombre d'alumnes que complisquen els requisits en cada interval d'edat.  
  
Huit  
Es modifica l'apartat 1 de l'article 20, conforme a la següent redacció:  
1. A la vista de les dades introduïdes en l'aplicació informàtica de la conselleria pels centres, les escoles municipals o les famílies, la conselleria competent en matèria d'educació procedirà a recaptar la informació econòmica de les persones sol·licitants a través de l'Agència Tributària. En cas de no autoritzar a la consulta, la persona sol·licitant aportarà la documentació acreditativa que s'indique en la convocatòria.  
  
  
Nou  
S'introdueix un nou capítol IV i els articles 34, 35, 36, 37, 38, 39, 40, 41, 42, conforme a la següent redacció:  
«Capítol IV. Regulació de les ajudes destinades a l'escolarització de l'alumnat de 2 a 3 anys matriculat en centres autoritzats d'Educació Infantil de la Comunitat Valenciana  
  
Article 34. Persones beneficiàries  
1. L'alumnat de 2 a 3 anys matriculat en centres d'educació infantil autoritzats de la Comunitat Valenciana tindrà finançat el cost d'escolarització, d'acord amb les condicions que s'estableixen en la present ordre i en la corresponent convocatòria.  
2. No podrà ser beneficiari d'aquesta ajuda l'alumnat següent:  
a) El matriculat en centres d'educació infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, quan es dediquen a l'atenció exclusiva de fills o filles de personal empleat o ocupen per a aquest fi el 75 % de la seua capacitat.  
b) L'alumnat fill o filla o tutelat del personal treballador del centre que reba els ensenyaments gratuïtament (becats), però sí que comptabilitzaran a l'efecte de la ràtio màxima autoritzada de la unitat afectada.  
  
  
Article 35. Requisits i obligacions de les persones beneficiàries  
1. L'alumnat, per a poder ser beneficiari d'aquestes ajudes, haurà de complir, a la finalització del termini de presentació de sol·licituds, els requisits i obligacions que se determinen en l'article 10 de l'ordre, a excepció de l'apartat 1.  
2. La persona o persones progenitores o representants legals de l'alumnat beneficiari hauran de justificar, mensualment, l'assistència del seu fill o tutelat al centre durant aqueix mes, mitjançant una ferramenta de gestió adequada que els serà facilitada una vegada resolta la convocatòria.  
  
Article 36. Participació, obligacions i documentació dels centres autoritzats  
1. Els titulars o representants dels centres autoritzats, per a participar en el programa de bo infantil i que el seu alumnat puga ser beneficiari d'aquestes ajudes, hauran d'acceptar, a més de les condicions i obligacions que s'estableixen en l'article 11 de l'ordre, les següents obligacions:  
a) No cobrar cap import a les famílies en concepte d'escolarització ni exigir aportacions en concepte de matrícula o reserva de plaça.   
  
b) Mantindre actualitzades en l'aplicació informàtica de la Conselleria les dades de l'alumnat de 2 a 3 anys, durant tot el curs escolar, segons les indicacions establides en la convocatòria.  
  
Article 37. Sol·licituds i documentació. Tramitació  
1. Podrà sol·licitar les ajudes la persona progenitora o les persones progenitores o representants legals de l'alumnat de 2 a 3 anys matriculat en un centre autoritzat d'educació infantil de la Comunitat Valenciana.  
  
2. La sol·licitud es formalitzarà seguint els models, forma i terminis que es determine en la corresponent convocatòria, i s'haurà d'adjuntar la documentació que s'indique en aquesta. Excepcionalment, es podran establir terminis extraordinaris en casos d'alumnat fill o filla de víctima de violència de gènere que requerisca especial protecció o de dones en risc d'exclusió social, alumnat en situació d'acolliment familiar o residencial i alumnat desplaçat acollit a règim de protecció temporal d'acord amb la normativa en vigor que regula aquesta matèria.  
  
3. La sol·licitud haurà d'estar degudament emplenada i signada per la persona sol·licitant.  
4. En cas que per a un alumne o alumna es presente sol·licitud en més d'un centre i/o escola municipal, aquesta no serà atesa en cap d'aquests, fins que no siga resolta aquesta incidència.  
5. La sol·licitud inclou l'autorització, per part de la persona sol·licitant, perquè la tramitació d'aquesta es realitze a través del centre.  
6. La sol·licitud inclou una declaració responsable de la persona sol·licitant, en la qual farà constar que no percep ingressos o subvencions d'altres entitats que en el seu conjunt superen el preu de l'escolarització, així com que no està inclòs en les prohibicions per a obtindre la condició de beneficiari, assenyalades en l'article 13 de la Llei 38/2003, general de subvencions.  
7. La conselleria competent en matèria d'educació podrà contractar una empresa que actuarà com a entitat col·laboradora, en els termes establits en l'article 12 de l'ordre.  
8. La sol·licitud es tramitarà de conformitat amb allò que s'establisca en la convocatòria anual.  
  
  
Article 38. Import de l'ajuda  
L'import de l'ajuda per a l'alumnat de 2 a 3 anys matriculat en centres autoritzats serà el cost del lloc escolar declarat per la persona titular del centre on l'alumnat estiga matriculat en el moment de la resolució de concessió. Aquest cost no podrà superar l'import màxim de l'ajuda que s'establirà en cada convocatòria.  
  
Article 39. Procediment per a atorgar les ajudes i pèrdua de la condició de persona beneficiària  
1. A la vista de les sol·licituds presentades i comprovada la documentació aportada, s'obtindrà la llista provisional de les sol·licituds admeses, de les quantitats de les ajudes mensuals, així com de les sol·licituds excloses.  
2. Les llistes provisionals de l'alumnat admés i exclòs, amb indicació dels motius d'exclusió, i l'import provisional de l'ajuda concedida, es donaran a conéixer a les persones interessades, d'acord amb el que es determine en la convocatòria. La condició de persona beneficiària s'obtindrà únicament en la resolució definitiva, una vegada s'hagen resolt les possibles al·legacions presentades.  
3. Cada centre disposarà, a través de l'aplicació informàtica de la Conselleria, d'una llista detallada de l'alumnat beneficiari del seu centre, la qual serà custodiada per la direcció del centre. Aquesta llista podrà ser consultada per les persones sol·licitants individualment a l'efecte de comprovar la correcció de les dades que els afecten. Així mateix, les persones sol·licitants podran consultar telemàticament la situació de la seua sol·licitud en aquesta llista provisional, en l'adreça electrònica que els serà facilitada des de la Conselleria.  
4. En relació amb aquesta llista provisional i de conformitat amb el que es preveu en la legislació aplicable sobre procediment administratiu comú, les persones interessades tindran un termini de deu dies, comptats a partir de la notificació, per a esmenar els defectes observats i presentar les al·legacions que consideren oportunes, d'acord amb el que s'establisca en la convocatòria.  
5. Seran causes específiques per a la pèrdua de la condició de persona beneficiària la baixa definitiva de l'alumne o alumna en el centre, la no formalització, si s'escau, dels documents existents per als canvis de centre, la incompatibilitat sobrevinguda de l'ajuda a les persones beneficiàries particulars, d'acord a la Llei 38/2003, general de subvencions, haver obtingut una plaça escolar en un centre públic de titularitat de la GVA o en una escola infantil municipal per al curs escolar en curs i la renúncia voluntària realitzada per la persona sol·licitant.  
  
  
Article 40. Canvi de centre  
Per realitzar un canvi de centre de l'alumnat beneficiari s'aplicarà el que estableix l'article 24 de l'ordre.  
  
Article 41. Règim de pagament  
1. L'ajuda s'abonarà mensualment al centre on es trobe matriculat i haja assistit l'alumne, amb el límit del cost declarat per la persona titular del centre, segons s'estableix a l'article 11.9 d'aquesta ordre.  
  
2. El pagament mensual es realitzarà al centre on l'alumne estiga matriculat a dia 1 del mes, excepte per al mes de setembre que serà a dia de començament del curs escolar.  
3. Les propostes de pagament seran de caràcter mensual i es realitzaran, una vegada que el centre certifique mensualment, i a través de l'aplicació informàtica de la Conselleria, l'assistència del seu alumnat beneficiari. Aquesta certificació es realitzarà, amb caràcter general, en els primers dies del mes següent, en el termini que es determine des de la subdirecció general amb competències en centres docents a través de la mateixa aplicació informàtica. En els períodes i termes determinats en la convocatòria es realitzarà una comprovació de la certificació d'assistència realitzada pels responsables legals de l'alumnat, i, en cas de discrepància entre aquesta certificació i la realitzada pel centre, es realitzarà la corresponent regularització.  
4. Per a les subvencions regulades en aquesta ordre podran realitzar-se pagaments anticipats una vegada resolta la convocatòria d'acord amb l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. En aquest cas, cal tindre en compte el que puga preveure la llei de pressupostos anual en relació amb el percentatge del pagament anticipat i l'exempció de l'obligació de prestar les garanties previstes segons el que es determine en aquesta llei.  
  
Article 42. Causes i procediment de reintegrament i circumstàncies per a la modificació de la resolució  
Per a determinar les causes i procediment de reintegrament, així com les circumstàncies per a la modificació de la resolució s'aplicarà el que estableix l'article 26 de l'ordre.»